Mihkel Veiderma

Mihkel Veiderma (27. detsember 1929 Tallinn – 25. oktoober 2018) oli eesti keemik, Eesti Teaduste Akadeemia liige (alates 1975).

Haridus
1948. aastal lõpetas ta Tallinna 2. Keskkooli Tallinna Reaalkooli kiitusega ja 1953. aastal Tallinna Polütehnilise Instituudi (TPI) keemia-mäeteaduskonna anorgaaniliste ainete tehnoloogia erialal (cum laude). Ta oli Väetiste ja Insektofungitsiidide Teadusliku Instituudi (Moskvas) kaugõppe aspirant 1960–1964 ja oli TPI doktorant 1969–1971; 1965. aastal kaitses Mihkel Veiderma Moskvas Väetiste ja Insektofungitsiidide Teaduslikus Instituudis kandidaadiväitekirja ja 1972. aastal samas doktoriväitekirja teemal "Obolusfosforiitide fosforväetisteks ja söödafosfaatideks töötlemise uurimine". Täiendas end Helsingi Tehnikaülikoolis, Budapesti Tehnikaülikoolis, Bochumi Ülikoolis (Saksamaa), Praha Keemilise Tehnoloogia Instituudis jm. Dotsent 1961; tehnikakandidaat 1964 (kinnitus 1965); tehnikadoktor 1972; professor 1973.

Töökäik
Pärast ülikooli lõpetamist töötas Mihkel Veiderma seitse aastat Maardu Keemiakombinaadis (sealhulgas aastatel 1956–1960 peainsenerina).

Tallinna Polütehnilises Instituudis töötas 1960. aastast: keemilise tehnoloogia dotsent 1960–1969; mineraalväetiste laboratooriumi teaduslik juhendaja 1965–1992; anorgaanilise ja analüütilise keemia kateedri professor 1972–1992, kateedrijuhataja 1971–1987; keemiateaduskonna dekaan 1978–1983; Tallinna Tehnikaülikooli keemiainstituudi anorgaanilise ja analüütilise keemia professor 1992–1997, emeriitprofessor 1997. aastast; anorgaaniliste materjalide teaduslaboratooriumi erakorraline vanemteadur 2005. aastast.

Eesti Teaduste Akadeemia liikmeks valiti Mihkel Veiderma 1975. aastal anorgaanilise keemia alal. Ta kuulus akadeemia bioloogia, geoloogia ja keemia osakonda, Oli aastatel 1988–1999 Eesti TA asepresident ja 1999–2004 peasekretär, 2004–2009 juhatuse liige. Oli pikaaegne Eesti TA energeetikanõukogu esimees (1998–2007).

Ajavahemikus 1992–1994 töötas Mihkel Veiderma Eesti Vabariigi Presidendi Kantselei direktorina.

Teadustöö põhisuunad
Mihkel Veiderma teadusuuringud olid seotud põhiliselt anorgaaniliste fosforühendite keemia ja tehnoloogiaga. Ta on uurinud looduslike ja sünteetiliste apatiitide koostist, struktuuri ja omadusi ning reaktsioone, faasisiirdeid ja termilisi protsesse fosfaate sisaldavates süsteemides. Tema tähelepanu on pälvinud uued tehnoloogiad ja kasutusalad, tööstusheitmete kahjutustamine ja kasutamine. Teaduste Akadeemia energeetikanõukogu esimehena on ta tegelenud Eesti maavarade (fosforiit, põlevkivi) kasutamise ja energeetika sõlmprobleemidega.

Mihkel Veiderma oli ligi 250 teadusartikli autor või kaasautor, 11 raamatu või artiklikogumiku autor, koostaja või toimetaja, 12 autoritunnistuse kaasautor. Ta oli paljude doktori- ja diplomitööde juhendaja.

Teoseid 

 Veiderma, M. (koost). Eestile mõeldes. Vabariigi Presidendi Akadeemiline Nõukogu 1994–2001. Teaduste Akadeemia Kirjastus, 2001. ISBN 9985503252
 Veiderma, M. Tagasivaade eluteele. Eesti Keele Sihtasutus, 2009. ISBN 9789985792841

Teaduskorralduslik tegevus
TTÜ mineraalväetiste ja söötade laboratooriumi teaduslik juhendaja 1965–1992; NSV Liidu TA kahe keemiaalase teadusnõukogu liige; Rahvusvahelise Fosfori Keemia Teadusliku Komitee liige ja XI rahvusvahelise fosfori keemia konverentsi esimees; Rahvusvahelise Puhta ja Rakenduskeemia Liidu liige; Eesti Teadusfondi nõukogu ja Eesti Teadusfondi liige; Eesti TA fosforiidinõukogu ja energeetikanõukogu esimees; Vabariigi Presidendi akadeemilise nõukogu liige; Vabariigi Valitsuse säästva arengu komisjoni liige; Soome-Eesti energeetika-alase koostöökomisjoni kaasesimees; Maailma Energeetikanõukogu (WEC) Eesti Rahvusliku komitee liige, USA-Eesti põlevkiviuuringute programmi koordinatsiooninõukogu liige; Eesti TA Keemia Instituudi, Geoloogia Instituudi ja Ökoloogia Instituudi nõukogu liige; Eesti TA Toimetiste keemiaseeria toimetuskolleegiumi esimees; riigiettevõtete Silmet, Kunda Tehased ning Eesti Geoloogia Seltsi juhatuse liige.

Estonia Seltsi, Eesti Kodu-uurimise Seltsi, Õpetatud Eesti Seltsi, Eesti Teadlaste Liidu, MTÜ K. Pätsi Muuseumi ja Tallinna Teadlaste Maja liige.

Mihkel Veiderma oli Eesti Keemia Seltsi ja Eesti Looduseuurijate Seltsi auliige, Soome Tehnikateaduste Akadeemia välisliige ja Soome Keemiaseltsi kirjavahetajaliige ning paljude nõukogude ja komisjonide liige.

Tunnustus 
 1975 Eesti NSV TA akadeemik (anorgaaniline keemia)
 1975 Nõukogude Eesti preemia (kollektiivi juht)
 1984 Eesti NSV teeneline teadlane
 1986 Eesti NSV Ministrite Nõukogu preemia
 1989 K. E. von Baeri medal 
 1989 Eesti Teaduste Akadeemia medal
 1991 Paul Kogermani mälestusmedal 
 1994 Eesti Keemia Seltsi auliige
 1994 Soome Keemia Seltsi kirjavahetajaliige
 1995 Iisraeli A. Einsteini riiklik medal
 1997 Eesti Loodusuurijate Seltsi auliige
 1998 Valgetähe III klassi teenetemärk
 1999 Soome Tehnikateaduste Akadeemia välisliige
 2001 Baltimaade teaduste akadeemiate medal (kauaaegse töö eest akadeemiatevahelise koostöö edendamisel)
 2003 Rahvusvahelise Biograafia Seltsi (Cambridge) nõukogu auliige
 2005 Eesti Kaitseväe eriteenete rist
 2006 Läti Teaduste Akadeemia keemia audoktor 
 2006 Eesti Vabariigi teaduspreemia (elutöö preemia, pikaajalise tulemusliku teadus- ja arendustöö eest)
 2008 Tallinna Tehnikaülikooli teenetemärk "Mente et Manu"

Harrastused
Eesti teaduse ja hariduse ajalugu, muusika, teater, XX sajandi poliitika. ÜS Raimla liige. Ta lõi kaasa mitme kultuuri- ja huviseltsi tegevuses.

Isiklikku 
Mihkel Veiderma sündis Tallinnas haridus- ja riigitegelase Aleksander Veiderma perekonnas viienda lapsena.

Viited

Kirjandus
 ENE 1976, 8 
 EE 2000, 14 
 Tallinna Polütehniline Instituut 1936–1986. Tln, 1986, lk 71, 152–153, 265, 271–272, 274–275, 276, 278, 280, 404, 413, 415, 460–462 
 Tallinna Tehnikaülikooli professorid. Tln, 1993, lk 59 
 Eesti Teaduste Akadeemia liikmeskond, 2: 1938–1998. Tln, 1998, lk 134–135 
 Anorgaanilise keemia ja tehnoloogia uurimisrühm: bibliograafia 1960–2002. Tln, 2003, lk 7–12 
 Eesti Vabariigi teaduspreemiad. Tln, 2006, lk 14–25
 Margus Maidla. Akadeemik Mihkel Veiderma – keemiatehase peainsenerist teadlaseks. – Teaduste Akadeemia – Eesti kollektiivne aju. Tallinn, 2014, lk 81–88

Välislingid
 Mihkel Veiderma Eesti Teaduste Akadeemia kodulehel
 

Eesti keemikud
Tallinna Tehnikaülikooli professorid
Eesti NSV Teaduste Akadeemia liikmed
Eesti Teaduste Akadeemia liikmed
Õpetatud Eesti Seltsi liikmed
Tallinna Tehnikaülikooli vilistlased
Tallinna Reaalkooli vilistlased
Valgetähe III klassi teenetemärgi kavalerid
Eesti NSV teenelised teadlased
Eesti Looduseuurijate Seltsi auliikmed
Üliõpilaste Selts Raimla liikmed
Eestistatud nimega inimesed
Metsakalmistule maetud
Sündinud 1929
Surnud 2018